b'\n_START_ARTICLE_\nSlavko Kova\xc4\x8di\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nPo kon\xc4\x8dani Srednji glasbeni \xc5\xa1oli v Mariboru je nadaljeval \xc5\xa1tudij klarineta na Akademiji za glasbo v Ljubljani pri prof. Mihaelu Gunzku in  diplomiral leta 1995 v razredu prof. Alojza Zupana. Izpopolnjeval se je na mojstrskih te\xc4\x8dajih v Italiji (prof. Charles Neidich) in v Avstriji (prof. Alois Brandhofer) ter na seminarjih strokovnega izpopolnevanja pri Borisu Karaevu (Rusija), Jozsefu Baloghu (Mad\xc5\xbearska), Hedwighu Swimberghu (Belgija), Fernandu Silveiri (Brazilija), Robertu Riselingu (Kanada), Paolu Beltraminiju (Italija), Stefanu Hargu (\xc5\xa0vedska), Robertu Springu (ZDA), Janu Jakubu Bokunu (Poljska),  Michelu Pellegrinu in Silvie Hue (Francija). Prav tako je z odliko diplomiral v Salzburgu na Univerzi za glasbo Mozarteum (prof. Alois Brandhofer)._NEWLINE_Med \xc5\xa1tudijem je bil na tekmovanjih ve\xc4\x8dkrat nagrajen. Kot solist je igral s Komornim orkestrom Musica Camerata, Celjskim godalnim orkestrom, Akademskim komornim orkestrom Dru\xc5\xa1tva glasbenih umetnikov Maribor, Mladinskim simfoni\xc4\x8dnim orkestrom G\xc5\xa0 Celje, Mladinskim pihalnim orkestrom G\xc5\xa0 Celje, Big bandom \xc2\xbbExtra band\xc2\xab\xc2\xa0G\xc5\xa0 Celje in drugimi. Posnel je ve\xc4\x8d arhivnih posnetkov za RTV Slovenija, Radio Maribor in Radio Berlin-Brandenburg. Krstno je izvedel ve\xc4\x8d skladb slovenskih in tujih skladateljev (Primo\xc5\xbe Ramov\xc5\xa1, Janez Gregorc, Toma\xc5\xbe Svete, Alojz Ajdi\xc4\x8d, Ulf-Diether Soyka, Ivo Kopecky, Zequirija Ballata, Brina Zupan\xc4\x8di\xc4\x8d, Petar Obradovi\xc4\x87, Peter Pa\xc4\x8dnik in Robert Kamplet)._NEWLINE_Sodeloval je z orkestri (Panonski orkester - Graz (1991), Mariborska opera (1990-1999), Ljubljanska opera (1993), Mariborska filharmonija (1990-1999), Simfoni\xc4\x8dni orkester RTV Slovenija (2006) in Slovenska filharmonija (1999-2001), kjer je bil tudi zaposlen. Sodeloval je tudi z Big Bandom RTV Slovenija, Totim big bandom Maribor in Big bandom \xc2\xbbExtra band\xc2\xab\xc2\xa0G\xc5\xa0 Celje. Prav tako je \xc4\x8dlan Slovenskega orkestra klarinetov. _NEWLINE_Solisti\xc4\x8dno in z razli\xc4\x8dnimi zasedbami je koncertiral v Sloveniji in tujini (Hrva\xc5\xa1ka, Italija, Avstrija, Nem\xc4\x8dija, \xc4\x8ce\xc5\xa1ka, Slova\xc5\xa1ka, \xc5\xa0vedska in Nizozemska)._NEWLINE_Kot pedagog je deloval na G\xc5\xa0 \xc5\xa0kofja Loka (1994/95), na SGB\xc5\xa0 Ljubljana (osnovna stopnja; 1995), od leta 2000 deluje kot asistent, od leta 2007 pa kot docent na Pedago\xc5\xa1ki fakulteti v Mariboru, na G\xc5\xa0 in GG v Celju, od leta 2005-2009 pa tudi na Zasebni G\xc5\xa0 Muta. S svojimi u\xc4\x8denci prejema nagrade in priznanja na tekmovanjih mladih klarinetistov doma in v tujini. Od leta 2005 vodi mednarodno poletno \xc5\xa1olo za klarinet v Pu\xc4\x8di\xc5\xa1\xc4\x87ih na otoku Bra\xc4\x8d (Hrva\xc5\xa1ka). Vabijo ga v \xc5\xbeirije tekmovanj doma in v tujini._NEWLINE_Veliko se posve\xc4\x8da tudi komorni glasbi (Trio Musica Camerata, Trio Onix, Maister trio, Trio Tanguango, salonski orkester Musica Camerata...) in sodeluje na festivalih (Mednarodni festival Lent, Roga\xc5\xa1ko glasbeno poletje, Mednarodni festival Glasbeni september, Mednarodni festival Dubrova\xc4\x8dke ljetne igre, Evropski mesec kulture, Mednarodni poletni festival mladih Postojna, Mednarodnem poletnem taboru v okviru Jeunesses Musicales, \xc5\xa0entjurskem poletju pod Ipav\xc4\x8devo lipo, Salonu mariborskih umetnikov, Mednarodni koncerti na gradu Gewerkenegg, Festival Spectrum, Klarinetfest Kotor ... Z Maister triom in Slovenskim orkestrom klarinetov je zastopal Slovenijo na Evropskem sre\xc4\x8danju ansamblov klarinetov \xc2\xbbKlarinetovanje 2004\xc2\xab\xc2\xa0v Ljubljani._NEWLINE_Igral je s priznanimi doma\xc4\x8dimi in tujimi umetniki kot so: Irena Grafenauer, Mate Bekavac, Stanko Arnold, Jasminka Stan\xc4\x8dul, Alois Brandhofer, Arvid Engegard, Dag Jensen, Jo\xc5\xbee Kotar, Radovan Vlatkovi\xc4\x8d, Clara Dent, Gustavo Nunez,  Aleksandar Tasi\xc4\x87, Matej Grahek idr._NEWLINE_Njegova mati je bila slovenska mezzosopranistka Dragica Kova\xc4\x8di\xc4\x8d.'